Xrupa zra nédxudxa gate za chuꞌu Laní Pascua chee̱ judío caꞌ,
guxíaj Jesús xe̱zre Betania naga zua Lázaro,
bénneaꞌ bsebán Jesús ládujla benneꞌ gateꞌ.
Lu xe̱zre naꞌ belune̱ꞌ tu xrcheꞌ,
chee̱ gulape̱ꞌ ba láꞌana Jesús.
Marta bdee̱ꞌ xel-laꞌ wagu,
naꞌ Lázaro dxéꞌle̱ne̱ꞌ benneꞌ caꞌ dxelágule̱ne̱ꞌ Jesús.
Nadxa María guqué̱ꞌe̱ tu xia da za da dxelále̱ꞌe̱ zixre,
da naca na chee̱ dusén lase,
da zácale̱ꞌe̱ na,
naꞌ guluꞌe̱ da za naꞌ niꞌa Jesús,
ne bsebizre̱ꞌ na nen xicha xíchaje̱ꞌ.
Ca naca benneꞌ zaj zraꞌ xuꞌu naꞌ guleléꞌene̱ꞌ ca dxelá da zixre naꞌ.
Nadxa Judas Iscariote,
zriꞌine Simón,
tu benneꞌ caꞌ dxuse̱de Jesús,
ne naque̱ꞌ bénneaꞌ gudée̱ꞌ Jesús lu naꞌ benneꞌ guledábague̱ꞌ Le̱ꞌ,
gunné̱ꞌ:
―¿Bizr chee̱ naꞌ quebe gudáꞌu da zixre naꞌ,
naꞌ sidxu na dumí lazruj chee̱ chunna gaxúa zra chee̱ gácale̱dxu benneꞌ xacheꞌ caꞌ?
Quebe gunná Judas da nigá laweꞌ da dxeꞌe̱ gunne xue chee̱ benneꞌ xacheꞌ caꞌ.
Naque̱ꞌ gubán,
ne nuꞌe̱ bzude dumí chee̱ benneꞌ caꞌ dxuse̱de Jesús,
ne dxebane̱ꞌ lateꞌ weaj dumí naꞌ da dxuluzré̱ꞌe̱ lu bzude naꞌ.
Nadxa Jesús guzre̱ꞌ Judas naꞌ:
―Be̱ lataj nuꞌula nigá laweꞌ da be̱ne̱ꞌ da nigá chee̱ dxucáꞌana chawe̱ꞌ nedaꞌ chee̱ gate xulucache̱ꞌ nedaꞌ lu xe̱dxu ba.
Benneꞌ xacheꞌ caꞌ tu zrázqueze̱ꞌ ládujla leꞌe.
Nedaꞌ quebe tu súazquezaꞌ nen leꞌe.
Zaneꞌ benneꞌ judío caꞌ belenne̱ꞌ zua Jesús xe̱zre Betania,
naꞌ xjaque̱ꞌ naꞌ,
quegá tuze zeajlenné̱ꞌe̱ Jesús.
Cáꞌanqueze zeajlenné̱ꞌe̱ Lázaro,
bénneaꞌ bsebán Jesús ládujla benneꞌ gate caꞌ.
Nadxa benneꞌ xíchaje̱ caꞌ chee̱ bxruze caꞌ belune̱ꞌ tuze dizraꞌ cáꞌanqueze xelútie̱ꞌ Lázaro,
laweꞌ da ne̱ chee̱ Lázaro benneꞌ zan benneꞌ judío caꞌ dxelebéaj xíchaje̱ꞌ bxruze caꞌ chee̱ xeleajlé̱ꞌe̱ chee̱ Jesús.